เชื่อมข้อมูลล้มละลาย เปิดประตูลูกหนี้ตั้งตัว
เครดิตบูโรเชื่อมข้อมูลล้มละลายกับกรมบังคับคดี เปิดโอกาสคนตั้งตัวเร็วขึ้น
19 ส.ค. 2554

เครดิตบูโรเชื่อมข้อมูลล้มละลายกับกรมบังคับคดี เปิดโอกาสคนตั้งตัวเร็วขึ้น
นายวิศิษฏ์ วิศิษฏ์สรอรรถ อธิบดีกรมบังคับคดี เปิดเผยว่า กรมบังคับคดีร่วมกับบริษัท ข้อมูลเครดิตแห่งชาติ หรือเครดิตบูโร เพื่อเชื่อมต่อข้อมูลของบรรดาลูกหนี้และบุคคลที่ล้มละลาย เพื่อประโยชน์ของประชาชนในการเข้าถึงแหล่งเงินทุนได้อย่างมีประสิทธิภาพ เพื่อให้การขับเคลื่อนเศรษฐกิจขยายตัวได้
น.ส.สุภา ปิยะจิตติ รองปลัดกระทรวงการคลัง ในฐานะประธานกรรมการบริษัท ข้อมูลเครดิตแห่งชาติ เปิดเผยว่า เครดิตบูโรกับกรมบังคับคดีนอกจากเชื่อมโยงข้อมูลบุคคลล้มละลาย เพื่อเพิ่มประสิทธิภาพและความสมบูรณ์ในการปฏิบัติงานของเครดิตบูโรแล้ว ยังเป็นการเพิ่มประสิทธิภาพในการเชื่อมโยงข้อมูลบุคคลล้มละลายไปยังสถาบันการเงินที่เป็นสมาชิก เพื่อเปิดโอกาสให้บุคคลล้มละลายสามารถตั้งต้นประกอบธุรกิจใหม่ได้เร็วขึ้น
ทั้งนี้ ตามประกาศของคณะกรรมการคุ้มครองข้อมูลเครดิต (ก.ค.ค.) กำหนดให้สถาบันการเงินที่เป็นสมาชิกของเครดิตบูโร ส่งข้อมูลลูกหนี้ที่ได้รับการปลดจากการเป็นบุคคลล้มละลายได้อีกไม่เกิน 2 ปี นับจากวันที่ปลดล้มละลาย และให้เครดิตบูโรจัดเก็บข้อมูลดังกล่าวต่อไปได้อีกไม่เกิน 3 ปี ทำให้ลูกหนี้ที่ปลดล้มละลายมีประวัติอยู่ในเครดิตบูโรทั้งหมดเพียง 5 ปี นับแต่ปลดจากล้มละลาย ต่างจากเดิมก่อนการเชื่อมโยงระบบที่อาจมีประวัติติดค้างอยู่นานถึง 20 ปี
นายสุรพล โอภาสเสถียร ผู้จัดการใหญ่บริษัท ข้อมูลเครดิตแห่งชาติ กล่าวว่า ความร่วมมือในครั้งนี้จึงเป็นการอำนวยความสะดวกให้สมาชิกของเครดิตบูโร สามารถตรวจสอบการปลดล้มละลายของลูกหนี้ได้อย่างมีประสิทธิภาพ รวดเร็ว และสามารถส่งข้อมูลให้เครดิตบูโรได้ตามประกาศ